P r e d k l a d a c i a  s p r á v a

Európska rada v Thessalonikách 20. – 21. júna 2003 opätovne potvrdila úmysel vybudovať vlastné obranné spôsobilosti, prehĺbiť spoluprácu v oblasti výzbroje a výstroja a posilniť európsku priemyselnú a technologickú bázu s cieľom vytvoriť konkurencieschopný európsky trh s obrannými komoditami. 
V tejto súvislosti sa vykonali prípravné práce v pracovných výboroch a skupinách EÚ. Tie pripravili základný dokument – Spoločná akcia (Joint Action), ktorý vytvára základný právny rámec pre pôsobenie Agentúry. 

Slovenská republika od vzniku iniciatívy deklarovala na jednotlivých fórach ( rada pre všeobecné záležitosti – GAERC) záujem participovať na vytvorení a činnosti Agentúry. V rámci rezortov ministerstva obrany a ministerstva hospodárstva za účasti Združenia obranného priemyslu sa vykonali konzultácie, účelom ktorých bolo informovať o základnom poslaní a úlohách Agentúry. Z rokovaní vyplynulo, že jednotliví partneri majú záujem, aby SR participovala na činnosti Agentúry. Zároveň z rokovaní vyplynul záujem usilovať o získanie postov v štruktúrach Agentúry. 

Súčasne boli partneri informovaný, že náklady spojené s účasťou SR v Agentúre v počiatočnej fáze sa uhradia z rozpočtu ministerstva obrany avšak v ďalšom období podľa miery zapojenia ďalších rezortov bude potrebné riešiť aj mieru ich finančnej participácie. Uvedenú informáciu vzali partneri na vedomie. 

Členské krajiny EÚ, ktoré majú záujem participovať na činnosti Agentúry, boli vyzvané deklarovať listom ministra obrany na rokovaní GAERC vo formáte ministrov zahraničných vecí v Bruseli dňa 12. júla 2004 zámer podieľať sa na práci Agentúry od jej založenia. Je potrebné zdôrazniť, že účasť členských krajín EÚ na činnosti agentúry je dobrovoľná. Krajina môže pristúpiť do Agentúry kedykoľvek po jej vzniku a rovnako môže kedykoľvek z Agentúry vystúpiť. 

Predpokladom na pôsobenie členských krajín EÚ v Agentúre je udelenie mandátu vlády ministrovi obrany, pretože závery z rokovania Agentúry budú záväzné pre vlády participujúcich krajín. Vzhľadom na to, že SR deklaruje od začiatku záujem participovať na činnosti Agentúry, je potrebné zabezpečiť odovzdanie listu ministra obrany s poverením vlády predsedovi rady EÚ počas rokovania GAERC 12. júla 2004. 

Súčasťou predkladaného materiálu je aj list ministra obrany SR predsedovi rady EÚ, v ktorom bude vyjadrený záujem SR participovať na činnosti Agentúry. 

 Materiál neprešiel medzirezortným pripomienkovým konaním z dôvodu nedostatku času, ako aj vzhľadom na skutočnosť, že v priebehu doterajších rokovaní vyjadrovali ministerstvo obrany, ministerstvo hospodárstva a Združenie obranného priemyslu záujem participovať na činnosti Agentúry.